PAKRUOJO RAJONO SAVIVALDYBĖS

ADMINISTRACIJA

ĮSAKYMAS

DĖL ŪKIO SUBJEKTŲ VALSTYBINĖS KALBOS VARTOJIMO IR TAISYKLINGUMO TIKRINIMO TAISYKLIŲ PATVIRTINIMO

2019 m. sausio 9 d. Nr. AV-33

Pakruojis

Vadovaudamasis Lietuvos Respublikos vietos savivaldos įstatymo 7 straipsnio 13 punktu, 29 straipsnio 8 dalies 2 punktu, Lietuvos Respublikos viešojo administravimo įstatymo 364 straipsniu ir Lietuvos Respublikos vietos savivaldos įstatymo 18 straipsnio 1 punktu:

1.	T v i r t i n u Ūkio subjektų valstybinės kalbos vartojimo ir taisyklingumo tikrinimo taisykles (pridedama).

2.	Pripažįstu netekusiu galios Pakruojo rajono savivaldybės administracijos direktoriaus 2019 m. sausio 3 d. įsakymą Nr. AV-1 „Dėl Ūkio subjektų valstybinės kalbos vartojimo ir taisyklingumo tikrinimo taisyklių patvirtinimo“.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Administracijos direktoriaus pavaduotojas,

pavaduojantis administracijos direktorių	Marius Senulis

PATVIRTINTA

Pakruojo rajono savivaldybės administracijos

direktoriaus 2019 m. sausio 9 d. įsakymu Nr. AV-33

ŪKIO SUBJEKTŲ VALSTYBINĖS KALBOS VARTOJIMO IR TAISYKLINGUMO TIKRINIMO TAISYKLĖS

I SKYRIUS

BENDROSIOS NUOSTATOS

1. Ūkio subjektų valstybinės kalbos vartojimo ir taisyklingumo tikrinimo taisyklės (toliau – Taisyklės) nustato Pakruojo rajono savivaldybės administracijos Kultūros, paveldosaugos ir viešųjų ryšių skyriaus vyriausiojo kalbos tvarkytojo (toliau – kalbos tvarkytojas) atliekamų Pakruojo rajono savivaldybės (toliau – savivaldybė) ūkio subjektų valstybinės kalbos vartojimo ir taisyklingumo tikrinimų ir rezultatų įforminimo procedūras.

2. Taisyklės parengtos įgyvendinant Lietuvos Respublikos viešojo administravimo įstatymo 364 straipsnio 2 dalies nuostatas.

3. Ūkio subjektai tikrinami siekiant vykdyti Lietuvos Respublikos valstybinės kalbos įstatymo (toliau – VKĮ), Valstybinės lietuvių kalbos komisijos (toliau – VLKK) nutarimų pažeidimų prevenciją, taip pat atskleisti ir ištirti šiuos pažeidimus.

4. Šiose Taisyklėse vartojamos sąvokos:

4.1. Ūkio subjektas – fizinis ar juridinis asmuo arba kita organizacija, juridinio asmens ar kitos organizacijos filialas, Lietuvos Respublikos teritorijoje vykdantis teisės aktų reglamentuojamą ūkinę veiklą, kurią prižiūri šio ir kitų įstatymų nustatyta tvarka įgalioti atlikti viešąjį administravimą subjektai.

4.2. Pareigūnas – Pakruojo rajono savivaldybės administracijos Kultūros, paveldosaugos ir viešųjų ryšių skyriaus vyriausiasis kalbos tvarkytojas, kontroliuojantis, kaip savivaldybės teritorijoje vykdomas VKĮ, VLKK nutarimai ir kiti norminiai teisės aktai, nustatantys valstybinės kalbos vartojimo bei taisyklingumo reikalavimus ir kitas, su taisyklingu kalbos vartojimu susijusias funkcijas.

4.3. Patikrinimas – pareigūno atliekama fizinių ar juridinių asmenų arba kitos organizacijos valstybinės kalbos vartojimo ir taisyklingumo kontrolė. Tikrinimų rūšys: planinis tikrinimas, neplaninis tikrinimas, pakartotinis tikrinimas.

4.4. Raštas – kalbos tvarkytojo rengiamas dokumentas patikrinus ūkio subjektą. Jame nurodomi patikrinimo metu užfiksuoti valstybinės kalbos vartojimo ir taisyklingumo reikalavimų pažeidimai, nurodoma ištaisyti nustatytus VKĮ, VLKK nutarimų pažeidimus ir (arba) ištaisyti rekomenduojamojo pobūdžio kalbos klaidas.

5. Kitos šiose taisyklėse vartojamos sąvokos suprantamos taip, kaip jos apibrėžtos galiojančiuose teisės aktuose.

6. Nagrinėjant skundus, pareiškimus ar pranešimus apie VKĮ, VLKK nutarimų pažeidimus ar esant akivaizdiems pažeidimo požymiams, taip pat tam tikrais atvejais gavus iš visuomenės informacijos, pagal savo svarbą reikalaujančios neatidėliotino patikrinimo, ūkio subjektas gali būti tikrinamas ir be pavedimo (priedas). Tokiu atveju, atlikus ūkio subjekto patikrinimą, turi būti surašomas tikrinimo raštas.

II SKYRIUS

PAVEDIMŲ ĮFORMINIMAS IR REGISTRAVIMAS

7. Kalbos tvarkytojas, atlikdamas planuojamų tikrinti ūkio subjektų sąraše nenumatytą patikrinimą, privalo turėti savivaldybės administracijos direktoriaus pasirašytą ir nustatyta tvarka užregistruotą pavedimą.

8. Surašomas tik vienas pavedimo egzempliorius, jo kopija paliekama tikrinamam ūkio subjektui.

9. Pavedime nurodoma:

9.1. dokumento surašymo data ir registracijos numeris;

9.2. asmens, kuriam pavedama tikrinti, pareigos, vardas ir pavardė;

9.3. tikrinimo rūšis ir tikslas;

9.4. tikrinamo ūkio subjekto pavadinimas, adresas (jei žinoma);

9.5. laikotarpis, per kurį bus tikrinama.

10. Pavedime gali būti nurodyti ir kiti taisyklių 9 punkte nepaminėti duomenys. Pavedimas dėl gali būti pratęsiamas.

11. Vieno pavedimo pagrindu gali būti tikrinamas tik vienas ūkio subjektas.

12. Kiekvienam tikrinamam ūkio subjektui būtina turėti atskirą pavedimą.

III SKYRIUS

TIKRINIMO PRINCIPAI

13. Pagrindiniai principai, kuriais vadovaujantis tikrinami ūkio subjektai:

13.1. visuotinumo (tikrinamos visos VKĮ nustatytos kalbos vartojimo sritys);

13.2. planingumo (tikrinama pagal savivaldybės administracijos direktoriaus įsakymu patvirtintą planuojamų tikrinti ūkio subjektų sąrašą);

13.3. sistemiškumo (tikrinama ūkio subjektų sistema);

13.4. tikslingumo (tikrinama atsižvelgiant į ūkio subjekto svarbą ir (ar) pasirinktas sritis);

13.5. periodiškumo (tikrinimas kartojamas atsižvelgiant į ūkio subjekto specifiką).

IV SKYRIUS

TIKRINIMO KRITERIJAI

14. Tikrinant ūkio subjektus vadovaujamasi šiais kriterijais:

14.1. teisėtumo (sprendimai priimami pagal galiojančius teisės aktus);

14.2. objektyvumo (vertinama nešališkai);

14.3. protingumo ir teisingumo (nepiktnaudžiaujama suteiktais įgaliojimais vertinant teisės aktų pažeidimus ir taikant administracinių nusižengimų nuobaudas).

V SKYRIUS

ŪKIO SUBJEKTO TIKRINIMO TVARKA

15. Faktinio patikrinimo pradžioje kalbos tvarkytojas turi prisistatyti ūkio subjekto atstovui (savininkui, vadovui, darbuotojui), parodyti tarnybinį pažymėjimą, supažindinti jį su pavedimu pasirašytinai: įrašomos pareigos, vardas, pavardė, data.

16. Tikrinama dalyvaujant ūkio subjekto atstovui (savininkui, vadovui, darbuotojui).

17. Jeigu ūkio subjektas ar jo atstovas pavedime pasirašyti nesutinka, tai įrašoma pavedime.

18. Kalbos tvarkytojo reikalavimu turi būti pateikti tikrinime dalyvaujančio ūkio subjekto ar jo atstovo asmens tapatybę patvirtinantys dokumentai.

19. Atrankos būdu tikrinama ūkio subjekto oficialių dokumentų, antspaudų, gaminių, prekių ir paslaugų aprašų, viešųjų užrašų, reklamos, interneto svetainės kalba ir kiti VKĮ nurodyti dokumentai.

20. Ne ilgiau kaip per penkias darbo dienas turi būti surašomas tikrinimo raštas, kuriame turi būti nurodyta:

20.1. ūkio subjekto pavadinimas;

20.2. ūkio subjekto tikrinimo data;

20.3. pareigūno, tikrinančio ūkio subjektą, pareigos, vardas, pavardė;

20.4. dalyvaujančių asmenų vardai, pavardės;

20.5. gali būti nurodomi ir kiti svarbūs duomenys.

21. Tikrindamas, bendraudamas ir po patikrinimo kalbos tvarkytojas:

21.1. supažindina ūkio subjekto atstovą (savininką, vadovą, darbuotoją) su nustatytais teisės aktų pažeidimais ar visuotinai taisytinomis kalbos klaidomis, prireikus aiškina ar atsako į klausimus, pataria, kur galima gauti konsultaciją, rasti informacijos dėl kalbos dalykų ir kt.;

21.2. gali žodžiu nurodyti ūkio subjekto atstovui (savininkui, vadovui, darbuotojui) ištaisyti vietoje nedideles kalbos klaidas ar netikslumus;

21.3. turi teisę reikalauti paaiškinimų dėl teisėtų nurodymų nevykdymo;

21.4. jeigu raštas dėl VKĮ, VLKK nutarimų pažeidimų nevykdomas, turi teisę surašyti administracinio nusižengimo protokolą.

VI SKYRIUS

TIKRINIMŲ SRITYS IR RŪŠYS

22. Tikrinimo sritys apibrėžtos VKĮ, kalbos tvarkytojo pareigybės aprašyme.

23. Tikrinimų rūšys: planinis, neplaninis, pakartotinis.

24. Planuotai tikrinama pagal savivaldybės administracijos direktoriaus patvirtintą patikrinimų planą (toliau – tikrinimų planas). Tikrinimų planas gali būti tikslinamas. Apie planuojamą tikrinimą ūkio subjektas papildomai informuojamas prieš 10 darbo dienų iki tikrinimo pradžios raštu, elektroniniu paštu ar telefonu.

25. Neplanuotai tikrinama, kai kyla pagrįstų įtarimų ar gaunama informacijos, kad ūkio subjektas pažeidė VKĮ, VLKK nutarimus.

26. Pakartotinai tikrinama siekiant įvertinti, ar pašalinti ūkio subjekto ankstesnio tikrinimo metu nustatyti trūkumai.

VII SKYRIUS

BAIGIAMOSIOS NUOSTATOS

27. Ūkio subjekto tikrinimo raštai ir kita su tikrinimu susijusi medžiaga turi būti registruojami ir saugomi savivaldybės administracijoje nustatyta tvarka.

_________________________________

Ūkio subjektų valstybinės kalbos vartojimo ir

taisyklingumo tikrinimo taisyklių

priedas

(pavedimo tikrinti forma)

PAKRUOJO RAJONO SAVIVALDYBĖS ADMINISTRACIJOS PAVEDIMAS

20__ m._____________ __ d. Nr.

Pakruojis

Pavedu Pakruojo rajono savivaldybės administracijos Kultūros, paveldosaugos ir viešųjų ryšių skyriaus vyriausiajam (-ai) kalbos tvarkytojui (-ai)___________________________________

(vardas, pavardė)

patikrinti________________________________________________________________________

(tikrinamo ūkio subjekto pavadinimas, adresas)

Tikrinimo tikslas:__________________________________________________________________

Tikrinimo rūšis: ________________________ tikrinimas.

(planinis, neplaninis, pakartotinis)

Tikrinimo data: 20__ m. ___________________ _ d.

Administracijos direktorius _______________ ___________________

(parašas) (vardas ir pavardė)

Susipažinau

________________________

(ūkio subjekto atstovo parašas)

________________________

(vardas, pavardė)